رومانيا

رومانيا (بالرومانية: România) رسمِياً جمهوريَّة رومانيا هي بلاد جات ف لجنوب الشرقي د ؤروپا. تاتحدّها من الشمال اوكرانيا، من الشمال الشرقي مولدوڤا، من الشرق لبحر لكحل، من لجنوب بلغاريا، و من لغرب صربيا و هنݣاريا. لبلاصة اللي فيها رومانيا عندها تاريخ طويل و حكموها بزاف د لبلدان. ف 1541 حكمات الدولة لعتمانية لمنطقة، و بقات فيها تال 1699، من مورا حرب طويلة دخلات فيها لاراضي د رومانيا مع لامبراطورية النمساوية لهنݣارية. ف 1866 تاسسات رسميا دولة سميتها رومانيا، و ستاقلات كاملة من الدولة لعتمانية ف 1877. ف وسط لحرب لعالمية التانية، مشاو ل رومانيا شي اراضي لي ولاو طرف من هنݣاريا، و اراضي اخرين خداهم لاتحاد السوڤياتي (و اللي ولاو هوما الدولة د مولدوڤا مبعد). من مورا لحرب ولات رومانيا ديكتاتورية شيوعية، و بقات هاكاك تال 1989 فين وقعات تورة و تعدم فيها الرئيس تشاوشيسكو و مراتو. من ديك الساعة ولات رومانيا ديموقراطية كتر و تبعات النضام الليبيرالي. تيسكنو ف رومانيا تقريبا 19. 5 مليون د الناس، و لعاصمة ديالها هي بوخاريست. اللغة الرسمية د لبلاد هي الرومانية، و لفلوس اللي كاتخدّم هي اللّيوْ. رومانيا داخلة مع بزاف د لمنضمات دولية بحال لامم لمتحدة، لاتحاد لاوروپي (دخلات ليه ف 2007) و الناطو (دخلات ليه ف 2004). لاغلبية د السكان د لبلاد متبعين الديانة لمسيحية، و بالضبط لاورطودوكسية الشرقية. اصل التسمية. سّمية د رومانيا تشتقات من كلمة "رومن" (ب الرومانية: român) و اللي كتعني الرُومان و اللي ب داتها مشتقة من لكلمة اللاتينية "رُومانُوس" (ب اللاتينية: romanus)، و معناها "مواطن من روما". التاريخ. ما قبل التاريخ و لعصور لقديمة. اقدم بقايا بشرية ف اوروپا لقاوها فواحة لكهف مع عظام فرومانيا لعصرية. و كاترجع ل كتر من 42. 000 عام و كتبقى اقدم اتار بشرية من قارة اوروپا، و يمكن يكون اول شعب دخل لاوروپا. لبقايا كاتّعتابر متيرة للهتيمام حيتاش فيها خليط من لاثار. لعصور لوسطانية. ف لعصور لوسطانية عاشو الرومانيين فتلاتة د لمناطق: ڤالاكيا، مولداڤيا و طرانسيلڤانيا. من لقرن حضاش رجع جزء كبير من طرانسيلڤانيا تحت لحكم الداتي تابع ل مملكة هنݣاريا، و رجعات مستاقلة بسمية امارة طرانسيلڤانيا ف لقرن سطاش حتى 1711. ف ڤالاكيا و مولداڤيا بانو بزاف ديال لامارات ف لقرن ربعطاش تابعة لهم باش يكافحو التهديديات لعتمانية. ف 1541 ݣاع لجزيرة لبلقانية و جزء كبير من هنݣاريا رجع تحت السيطرة لعتمانية. ڤالاكيا، مولداڤيا و طرانسيلڤانيا رجعو تابعين للعتمانيين حتى هما. و بقاو بحال ولايات عتمانية حتى نص لقرن تسعطاش (طرانسيلڤانيا حتال 1699). ف لّخر ديال لقرن سبعطاش، هنݣاريا و امارة طرانسيلڤانيا رجعو جزء من لامبراطورية النمساوية لهنݣارية. و ف 1718 ؤلتينيا اللي هي جزء مهم من لاراضي الرومانية تزادت حتى هي ل لامبراطورية النمساوية لهنݣارية. اتحاد رومانيا والمملكة الرومانية. رومانيا لعصرية تنشئات باتحاد امارة مولدوڤا و امارة والاشيا عام 1859، و ففترة انتخابات لحاكم موحد لهاد زوج الامارات، تجبر ل اليكسندرو ايوان كوزا على مغادرة الاراضي الرومانية. و ف 1881 تّوج كارول اللول ك ملك د رومانيا، و ف عام 1913 دخلات رومانيا ف لحرب لعالمية اللولة مع دول الحلفاء عكس جارتها المجر، منين تسالات الحرب تاحدات ترانسيلڤانيا مع رومانيا ف 1 دجنبر 1918. رومانيا الشيوعية. ف 30 دجنبر 1947 تعلنات الجمهورية الشعبية الرومانية. رجع نيكولاي تشاوشيسكو رئيس الحزب الشيوعي الروماني عام 1965 و رئيس للدولة عام 1967. عانى الشعب فيها فترة من الجوع و الفقر حيتاش كان خاسهم يشدو الصف لسوايع باش ياخدو الخبز و الفرماج و غيرهم. واخا هاكا، كانت رومانيا قوية اقتصاديا فالصناعة و الزراعة. الثورة الرومانية. ستامرات الفترة الشيوعية من 1964 حتى عام 1989 تحت قيادة الديكتاتور نيكولاي تشاوتشيسكو، و ف هاد العام ناضت الثورة الرومانية اللي كملات بقتل الديكتاتور نيكولاي تشاوتشيسكو و مراتو الينا تشاوتشيسكو ب لقرطاس، تبث الاعدام ديالو ف التلفازة الرومانية و العالمية. رومانيا بعد 1989. مورا الثورة اللي طيحات بالديكتاتور تشاوتشيسكو رجعات رومانيا دولة ديموقراطية و بدات تقرب كتر ل لمعسكر الغربي، حيت حتى عسكريا دخلات ل حلف الناطو ف 2004 اللي كيجعلها تحت حماية ݣاع الافراد ديال الحلف بحال ميريكان. انضمام رومانيا للاتحاد الاوروپي. دفعات رومانيا باش تدخل للاتحاد الاوروپي ف1995، و دخلات نيشان هي و بلغاريا نهار فاتح يناير 2007م، مورا ما نفدات متطلبات الاوروپية بحال محاربة الفساد اللي كان متمثل بالرشوة داخل المؤسسات الحكومية و زيد لها بزاف ديال الاصلاحات الاقتصادية لي دارتها. تاثير الثقافة الرومانية. مصاص الدم "دراكولا" هي شخصية كيرجع اصلها ل رومانيا، و كان سميتو ڤلاد لخوازقي (بالرومانية:"Vlad Țepeș")، سماوه ب "لخوازقي" حيتاش كان كيستعمل الخازوق فتعديب و قتل لعديان و الاسرى ديالو. اللغة الرومانية. اللغة الرومانية هي خامس اكبر اللوغات اللاتينية من حيت عدد لهاضرين بيها. كيهضرو بيها ك لغة ام 24 مليون شخص، و هي لُغة رَسمِيّة فجُمهُورِيّة رُومَانِيا وجُمهُورِيّة مُولدُوڤا. يمكن لك تلقى بزاف اللي كيتكلمو الرومانية ف صربيا و الجبل الكحل (مونتينيݣرو)، الطاليان، سپانيا، ميريكان، كانادا، فرانسا، المانيا، روسيا، ؤكرانيا، هنݣاريا، و البلقان. و اللغة الرومانية عندها مكانة رسمية فجمهورية رومانيا و جمهورية مولدوڤا، و حتى دولة ترانسنيستريا اللي ماشي معتارف بيها و اقليم ڤويڤودينا ف جمهورية صربيا و اللي كاتمتع ب حُكمٍ داتِيّ. و الرومانية وحدة من اللغات الرّسمِيّة ديال لاتّحاد الاوروبّي و لاتّحاد اللّاتِينِيّ. تاثير اللغة العربيّة ف الرومانيّة. دخلات بعض الكلمات العربية ل اللغة الرومانية اما على طريق: